b'\n_START_ARTICLE_\nKevin Curren\n_START_SECTION_\nCariera\n_START_PARAGRAPH_\nCurren a jucat tenis \xc8\x99i cricket la liceul Glenwood din Durban. A f\xc4\x83cut colegiul \xc3\xaen Statele Unite, la Universitatea Texas din Austin, unde a practicat tenisul \xc8\x99i a c\xc3\xa2\xc8\x99tigat titlul NCAA la simplu \xc3\xaen 1979. \xc3\x8en acela\xc8\x99i an a devenit juc\xc4\x83tor profesionist \xc8\x99i a c\xc3\xa2\xc8\x99tigat primul s\xc4\x83u titlu la simplu \xc3\xaen 1981 la Johannesburg._NEWLINE_\xc3\x8en 1983, Curren a jucat prima semifinal\xc4\x83 a unui turneu de Grand Slam la Wimbledon, dup\xc4\x83 ce l-a \xc3\xaenvins pe campionul en-titre, Jimmy Connors cu 6\xe2\x80\x933, 6\xe2\x80\x937, 6\xe2\x80\x933, 7\xe2\x80\x936, \xc3\xaen turul al patrulea, produc\xc3\xa2nd o mare surpriz\xc4\x83. Curren a pierdut semifinala \xc3\xaen fa\xc8\x9ba neozeelandezului Chris Lewis venit din calific\xc4\x83ri, \xc3\xaen cinci seturi, cu 6\xe2\x80\x937, 6\xe2\x80\x934, 7\xe2\x80\x936, 6\xe2\x80\x937, 8\xe2\x80\x936, Lewis devenind atunci al \xc8\x99aptelea juc\xc4\x83tor venit din calific\xc4\x83ri care ajunge \xc3\xaentr-o final\xc4\x83 la Wimbledon. \xc3\x8en 1984, Curren a ajuns \xc3\xaen finala de la Australian Open, dup\xc4\x83 ce \xc3\xaen semifinal\xc4\x83 a revenit de la 0-2 la seturi \xc3\xaen fa\xc8\x9ba lui Ben Testerman. Mats Wilander l-a \xc3\xaenvins \xc3\xaen finala disputat\xc4\x83 pe iarb\xc4\x83 pe terenurile de la Kooyong, \xc3\xaen patru seturi: 6\xe2\x80\x937, 6\xe2\x80\x934, 7\xe2\x80\x936, 6\xe2\x80\x932._NEWLINE_\xc3\x8en 1985, Curren a ajuns din nou \xc3\xaen finala de la Wimbledon, fiind ajutat de pe margine de Tony Roche. Dup\xc4\x83 ce l-a \xc3\xaenvins pe viitorul campion Stefan Edberg \xc3\xaen turul al patrulea \xc3\xaen trei seturi, 7\xe2\x80\x936, 6\xe2\x80\x933, 7-6, l-a eliminat pe num\xc4\x83rul 1 mondial John McEnroe \xc3\xaen sferturile de final\xc4\x83, cu 6\xe2\x80\x932, 6\xe2\x80\x932, 6-4, \xc8\x99i pe num\xc4\x83rul 3 mondial Jimmy Connors \xc3\xaen semifinal\xc4\x83 6\xe2\x80\x932, 6\xe2\x80\x932, 6\xe2\x80\x931. Curren a fost primul juc\xc4\x83tor care i-a \xc3\xaenvins pe am\xc3\xa2ndoi la acela\xc8\x99i turneu de Grand Slam. McEnroe a comentat mai t\xc3\xa2rziu c\xc4\x83 i-a fost greu s\xc4\x83 contracareze serviciul foarte rapid al lui Curren, serviciu care, cu aruncarea mingii la mic\xc4\x83 \xc3\xaen\xc4\x83l\xc8\x9bime, era foarte greu de anticipat \xc8\x99i tindea s\xc4\x83 produc\xc4\x83 mingi joase care s\xc4\x83reau derutant din iarb\xc4\x83. \xc3\x8en final\xc4\x83, el a pierdut \xc3\xaen patru seturi \xc3\xaen fa\xc8\x9ba lui Boris Becker 3-6, 7-6, 6-7, 4-6 \xc3\xaentr-un meci r\xc4\x83mas \xc3\xaen istorie pentru c\xc4\x83, la doar 17 ani, Becker a devenit cel mai t\xc3\xa2n\xc4\x83r campion de Grand Slam la masculin (record b\xc4\x83tut ulterior de Michael Chang \xc3\xaen 1989 la Roland Garros). Finala a fost una foarte disputat\xc4\x83, iar Becker \xc3\xaei arunca priviri ostile lui Curren \xc3\xaentre puncte. La un schimb de terenuri, Becker i-a atins \xc3\xaen mi\xc8\x99care um\xc4\x83rul lui Curren c\xc3\xa2nd au trecut unul pe l\xc3\xa2ng\xc4\x83 cel\xc4\x83lalt. Dup\xc4\x83 \xc3\xaenfr\xc3\xa2ngere, Curren a declarat c\xc4\x83 prevede o cre\xc8\x99tere a num\xc4\x83rului de juc\xc4\x83tori tineri de succes \xc8\x99i a anticipat c\xc4\x83 vor avea cariere mai scurte \xc8\x99i mai intense._NEWLINE_De\xc8\x99i nu a c\xc3\xa2\xc8\x99tigat niciun titlu de Grand Slam la simplu, Curren a c\xc3\xa2\xc8\x99tigat patru titluri de Grand Slam la dublu. \xc3\x8en 1981 a c\xc3\xa2\xc8\x99tigat U.S. Open, iar \xc3\xaen 1982, Wimbledonul, la dublu mixt. Tot \xc3\xaen 1982 a c\xc3\xa2\xc8\x99tigat dou\xc4\x83 titluri la US Open, cel de dublu masculin \xc8\x99i cel de dublu mixt. De-a lungul carierei sale, Curren a c\xc3\xa2\xc8\x99tigat 5 titluri la simplu \xc8\x99i 26 la dublu. Locul maxim ocupat \xc3\xaen carier\xc4\x83 a fost locul 5 la simplu \xc8\x99i locul 3 la dublu. Premiile sale pe toat\xc4\x83 cariera au totalizat 3.055.510\xc2\xa0de dolari. Ultimul titlu la simplu din carier\xc4\x83 l-a c\xc3\xa2\xc8\x99tigat \xc3\xaen 1989 la Frankfurt, iar ultimul titlu la dublu l-a c\xc3\xa2\xc8\x99tigat \xc3\xaen 1992 la Seul. Curren s-a retras din competi\xc8\x9biile profesioniste \xc3\xaen 1993._NEWLINE_Dup\xc4\x83 retragere, Curren a fost c\xc4\x83pitan nejuc\xc4\x83tor al echipei na\xc8\x9bionale de Cupa Davis a Africii de Sud.'